Document ID: 32010D0438

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Αυγούστου 2010
με την οποία παρατείνεται η περίοδος ισχύος της παρέκκλισης για προβολή αντιρρήσεων από τη Βουλγαρία κατά των μεταφορών ορισμένων αποβλήτων στη χώρα προς αξιοποίηση βάσει του κανονισμού (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2010) 5434]
(Κείμενο που παρουσιάζει ενδιαφέρον για τον ΕΟΧ)
(2010/438/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων (1), και ιδίως το άρθρο 63 παράγραφος 4,
Εκτιμώντας τα ακόλουθα:
(1)
Το άρθρο 63 παράγραφος 4 του κανονισμού (ΕΚ) αριθ. 1013/2006 επιτρέπει στη Βουλγαρία να προβάλλει αντιρρήσεις κατά των μεταφορών ορισμένων αποβλήτων προς αξιοποίηση, για χρονική περίοδο που λήγει στις 31 Δεκεμβρίου 2009.
(2)
Η Βουλγαρία ζήτησε, με επιστολή της 23ης Δεκεμβρίου 2009, να παραταθεί η εν λόγω περίοδος μέχρι τις 31 Δεκεμβρίου 2012.
(3)
Είναι αναγκαίο να εξασφαλιστεί η διατήρηση υψηλού επιπέδου προστασίας του περιβάλλοντος στο σύνολο της Ένωσης, ιδίως στις περιπτώσεις που η αξιοποίηση ορισμένων φορτίων αποβλήτων εξακολουθεί να μην είναι σύμφωνη με την εθνική νομοθεσία της χώρας αποστολής για την αξιοποίηση αποβλήτων. Ως εκ τούτου, η Βουλγαρία θα πρέπει να διατηρήσει τη δυνατότητά της να αντιτίθεται σε ορισμένες ανεπιθύμητες προγραμματιζόμενες μεταφορές αποβλήτων που προορίζονται για αξιοποίηση στην επικράτειά της. Είναι συνεπώς αναγκαίο να παραταθεί, μέχρι τις 31 Δεκεμβρίου 2012, το καθεστώς παρέκκλισης που ισχύει για τη Βουλγαρία.
(4)
Προκειμένου να συνεχιστεί η εξασφάλιση καλύτερης προστασίας του περιβάλλοντος και να διατηρηθεί η ασφάλεια δικαίου ως προς το νομικό καθεστώς που ισχύει για τις μεταφορές αποβλήτων προς αξιοποίηση στη Βουλγαρία, σύμφωνα με τον κανονισμό (ΕΚ) αριθ. 1013/2006, τα μέτρα που προβλέπονται στην παρούσα απόφαση θα πρέπει να εφαρμοστούν από την 1η Ιανουαρίου 2010. Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 18 της οδηγίας 2006/12/ΕΚ του Ευρωπαϊκού Κοινοβουλίου και του Συμβουλίου (2),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση του άρθρου 12 του κανονισμού (ΕΚ) αριθ. 1013/2006, παρατείνεται μέχρι τις 31 Δεκεμβρίου 2012 η περίοδος κατά την οποία οι αρμόδιες βουλγαρικές αρχές δύνανται να προβάλλουν αντιρρήσεις κατά των μεταφορών στη Βουλγαρία, προς αξιοποίηση, των αποβλήτων που απαριθμούνται στο άρθρο 63 παράγραφος 4 δεύτερο εδάφιο του εν λόγω κανονισμού, με βάση τους λόγους αντιρρήσεων που καθορίζονται στο άρθρο 11 του κανονισμού.
Άρθρο 2
Η παρούσα απόφαση εφαρμόζεται από την 1η Ιανουαρίου 2010.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 10 Αυγούστου 2010.

Labels: 3
10
18
20